Трансатлантичный перелет Олкока и Бравна

**Трансатлантичный перелет Олкока и Бравна** — первый перелет аероплана над цѣлым Атлантичным океаном без меджипристаня, котрый успѣшно реализовали  14.–15. юна 1919 Англичане пилот Джон Олкок и навигатор Артур Виттн Бравн.

## Конкурз
В новембрѣ року 1918 британска новинка *Daily Mail* выголосила награду ₤10&nbsp;000 тому, ко первый перелетить Атлантик з берега на берег за час не векшый од 72 годин. В ходѣ перелета дозволяло ся меджиприставаня на водѣ.

За два тыжднѣ до Олкока и Бравна, в маю 1919, перелетѣли океан Америчане на гидропланѣ NC-4, але то им забрало 23 днѣ зоз шѣстьма приставанями на воду, ци же не сповнили жаданя конкурза. 

## Перелет

Перелет быв на граници можностей тогдышной авиации, але Олкок и Бравн были скушены военны авиаторы. Од фирмы Vickers достали модификованый аероплан Vickers Vimy, котрый быв доправленый шифов на мѣсто штарта в Сент Джонс, Нюфаундленд () и складеный техниками фирмы. Аероплан мав два моторы  Rolls-Royce Eagle выконом по 360 кони каждый. Лет штартовав в 1:45 пополудне 14. юна 1919. Др. Робинсон, поштмайстер Нюфаундленда, насмѣлив ся им довѣрити 197 писем, адресованых до Лондона, франкованых без значкы «авиапошта», котра тогды еще не была придумана. Лет быв тяжкый. Перед нима была дорога довжков 1890 морскых мил, мусѣли взяти необычайно вельо палива, и аероплан не бировав набрати высоту. Первы годины лета перешли в чистом небѣ, але в 5 годин пополудне не горизонтѣ указав ся фронт молгы, котрый не было мож обыйти. Летѣли годинами в молзѣ, наслѣпо, аж ту правый мотор зачав стрѣляти, як куломет, з выфуковой цѣвы зачав выбивати огень. Ку тому додало ся, же перестало фунговати радио, чим стратили контакт зо земльов, и перестав огрѣв кожаных лѣтачскых комбинезонох, од чого в отвореной кабинѣ зачали мерзнути. Быв момент, коли зачали тратити высоту и знизили ся над розбуреным океаном так, же чули на гамбах соленый смак пѣны. Але Олкоку подарило ся зареаговати и вывести аероплан на безпечну траекторию. Наконець, в другой половцѣ дистанции трафили до пасма ледового дождя, и зачало забивати вступны воздуховы цѣвы, од чого моторы могли стати. Бравн пять разы вылѣзав на заледенѣлы крыла и, хапаючи ся за подпоры, добирав ся ку моторам и чистив цѣвы. Зоставало им уже лем 30 минут лету до Европы. Спустили ся на меншу высоту и лед ся зачав топити. Неодовго увидѣли землю. Гледали мѣсто, де бы могли пристати, и нашли зелене поле, котре ся видѣло вгодне. Люде на земли махали им руками, даючи знак, же там не мож пристати, але они то порозумѣли як привѣтаня и пристали просто на мочарь Derrygimla Moor, Клифден, Ирландия ().  Vickers Vimy, котрый наперек вшиткым тяжкостям перелетѣв над океаном 1890 мил за 15 годин 57 минут проорав колесами четыри коляи и уткнув ся носом в болото. Прикапчаны ремѣнями, Олкок и Бравн не мали жадного зранѣня.

## Вызнаменаня
Коли Олкок и Бравн были доправлены до Лондона, при горячых вѣтанях, речах, банкетах и славностях, Олкок з балкона Аероклуба на Клиффорд Стрит выголосив свою найкуртшу речь: «Повѣм курто. Вы нас чекали. Мы ту!» Олкок и Бравн достали заслужены ₤10&nbsp;000 з рук Винстона Черчила и частков ₤2&nbsp;000 подѣлили ся з механиками од фирм Vickers и Rolls-Royce, котры приготовили ку лету аероплан. Прияв их в Букингемскых палатах краль Георг V. и обое достали рыцарскый титул.

## Жерела и одказы
* 
* 
* 

## Референции

Катеґорія:Воздушный транспорт